Jimmy Savile
**James Wilson Vincent "Jimmy" Savile** (31. lokakuuta 1926 Leeds – 29. lokakuuta 2011 Leeds) oli brittiläinen televisiojuontaja. Hänet muistetaan erityisesti *Jim’ll Fix It* -show’sta, jota esitettiin vuosina 1975–1994. Savile oli myös *Top of the Pops* -ohjelman ensimmäinen juontaja vuodesta 1964 alkaen yli kahdenkymmenen vuoden ajan. Häntä pidettiin Britannian ensimmäisenä DJ-kuuluisuutena.

Savile urheili aktiivisesti; hän osallistui maratoneihin, showpainiin ja vuoden 1951 Britannian ympäriajoon. Hän oli Mensan jäsen.

Kunnianosoitukset
-----------------

Savile keräsi uransa aikana yli 40 miljoonaa puntaa hyväntekeväisyyteen. Tästä ansiosta hänet otettiin jäseneksi Brittiläisen imperiumin ritarikuntaan vuonna 1972 ja lyötiin ritariksi vuonna 1990. Samana vuonna katolinen kirkko antoi Savilelle arvonimen "paavillinen ritari". Eräs Savilen saamista tunnustuksista oli häntä esittävän nuken asettaminen esille Madame Tussaudsin vahakabinettiin.

Hyväksikäyttöepäilyt
--------------------

3. lokakuuta 2012 televisiokanava ITV kertoi Savileen kohdistuneista hyväksikäyttöepäilyistä. BBC oli vuoden 2011 joulukuussa päättänyt olla kertomatta samasta aiheesta Newsnight-ohjelmassaan. Julkisuudessa yhtiötä syytettiin Savilen hyväksikäyttöepäilyjen salailusta. BBC-toimittaja John Simpson piti tilannetta BBC:n pahimpana kriisinä 50 vuoteen.

Savilen epäillään syyllistyneen yli 300 lapsen seksuaaliseen hyväksikäyttöön yli 40 vuoden kuluessa. Hyväksikäyttöjä arvellaan tapahtuneen esimerkiksi BBC:n tiloissa sekä eri puolilla Britanniaa sijaitsevissa sairaaloissa ja kouluissa. Useimmat mahdollisista uhreista olivat tekojen tapahtumahetkellä nuoria tyttöjä. Muun muassa Caroline Robinson, jonka isosetä Jimmy Savile oli, on sanonut joutuneensa Savilen seksuaalisen hyväksikäytön uhriksi ensin 12-vuotiaana ja myöhemmin ollessaan 15 vuoden ikäinen. NSPCC:n auttavan puhelimen johtaja Peter Watt piti mahdollisena, että Savile on ollut yksi suurimmista seksuaalirikollisista, joka NSPCC:n tietoon on tullut. Broadmoorin sairaalan hoitaja Richard Harrison kertoi vuonna 2012 Channel 4 Newsin haastattelussa uskoneensa Savilella olleen "vakava persoonallisuushäiriö" ja samaisen sairaalan entinen hoitaja Bob Allen mielsi Savilea peräti "psykopaatiksi".

BBC:n hyväntekeväisyysjärjestön Children in Needin entisen johtajan Roger Jonesin mukaan hänen toimiessaan järjestössä epäilykset Savilea kohtaan johtivat siihen, että Savile haluttiin pitää kaukana järjestön piiristä. Jones kuitenkin kertoi, että heillä ei ollut hallussaan kovaa todistusaineistoa, jonka avulla asiaa olisi voitu viedä eteenpäin.

Scotland Yardin tutkinnan kohteena ovat myös väitteet, joiden mukaan Savile olisi kuulunut seksirenkaaseen. Operaatio Yewtreeksi nimetty selvitys muuttui täysiveriseksi rikostutkimukseksi poliisin alettua epäillä, että hyväksikäytössä mahdollisesti mukana olleita henkilöitä saattaa yhä olla elossa. Operaatiota valvovan Peter Spindlerin mielestä tutkimus on erittäin merkittävä, ja hän kuvaili sitä "lasten hyväksikäyttöä koskevien tutkimusten vedenjakajahetkeksi".

Muusikko Gary Glitter pidätettiin Savileen liittyvien tutkimusten yhteydessä 28. lokakuuta 2012. Glitter tuomittiin Britanniassa lapsipornografian lataamisesta 1999, ja maaliskuussa 2006 hän sai Vietnamissa tuomion 11- ja 12-vuotiaan tytön hyväksikäytöstä. Savile puolusti Glitteriä vuonna 2009 esittämissään kommenteissa. Savilen mukaan Vietnamissa sattunut tapaus oli lavastusta eikä Glitter ollut aiheuttanut vahinkoa pornografialla, jota tämä oli pitänyt hallussaan. Glitter oli Savilen ystävä ja esiintyi Savilen juontamissa ohjelmissa.

Hyväksikäyttöväitteisiin keskittyvän operaatio Yewtreen ohella käynnissä on useita muita Savileen liittyviä selvityksiä. Aiemmin vetoomustuomioistuimen tuomarina toimineen Dame Janet Smithin johdolla arvioidaan BBC:n toimintakulttuuria ja käytäntöjä Savilen uran aikana sekä muun muassa sitä, ovatko yhtiön nykyiset toimintatavat lastensuojelun saralla riittäviä. Lisäksi BBC:n toimeksiannosta Sky Newsin entisen johtajan Nick Pollardin johdolla tutkitaan Savilea käsitelleen Newsnight-reportaasin hyllyttämistä vuonna 2011. Myös terveysministeriön ja syyttäjälaitoksen johtajan alaisuudessa on meneillään Savileen liittyviä arviointeja.

Louis Theroux’n ohjelma *When Louis Met...Jimmy* sarjassa *When Louis Met...* (2000–2002) Savilesta nousi Britannian Channel 4:n kyselyssä kaikkien aikojen parhaimpien dokumenttien TOP 50 -listalle. Kun hyväksikäyttötiedot tulivat ilmi, Theroux antoi ymmärtää aavistelleensa sen suuntaista.

Lähteet
-------

1. 1 2 3  Veteran Star Sir Jimmy Savile Dies Aged 84  29.10.2011. Sky News. Viitattu 30.10.2011. (englanniksi)
2. 1 2  Obituary: Sir Jimmy Savile  29.10.2011. BBC News. Viitattu 30.10.2011. (englanniksi)
3. ↑
4. ↑   (Arkistoitu – Internet Archive)
5. 1 2  Vatikaani: BBC:n pedofiilikohun epäillyn arvonimeä ei voi perua *HS.fi*.  27.10.2012. Helsingin Sanomat. Viitattu 29.10.2012.
6. 1 2 3 4  Jimmy Savile: BBC Newsnight editor steps aside over claims *BBC.co.uk*.  22.10.2012. BBC. Viitattu 28.10.2012. (englanniksi)
7. 1 2  Anttila, Annemari: BBC:n suosikkijuontajaa epäillään jopa 200 lapsen hyväksikäytöstä *Yle.fi*.  22.10.2012. Yle. Viitattu 28.10.2012.
8. ↑  Toivola, Teemu: BBC-juontajan pedofiliatutkinta laajenee *Yle.fi*.  28.10.2012. Yle. Viitattu 28.10.2012.
9. 1 2  Kulish, Nicholas: Arrest of ’70s Rock Star Widens Sexual Abuse Case Tied to BBC *NYTimes.com*.  28.10.2012. The New York Times Company. Viitattu 29.10.2012. (englanniksi)
10. 1 2 3  Booth, Robert: Gary Glitter arrested by police on Jimmy Savile case *Guardian.co.uk*.  28.10.2012. Guardian News and Media Limited. Viitattu 29.10.2012. (englanniksi)
11. ↑  Jimmy Savile’s Niece Caroline Robinson Says She Wanted To Go To His Funeral To Make Sure He Was Dead *Huffingtonpost.co.uk*.  22.10.2012. AOL (UK) Limited. Viitattu 29.10.2012. (englanniksi)
12. ↑  Savile possibly ’one of the most prolific sex offenders’ ever *ITV.com*.  27.10.2012. ITV. Viitattu 29.10.2012. (englanniksi)
13. ↑  Jimmy Savile 'Was A Psychopath With A Liking For Children' Say Former Broadmoor Staff, The Huffington Post 1.11.2012, viitattu 11.4.2023.
14. 1 2 3 4  Jimmy Savile scandal: Inquiry begins into BBC culture *BBC.co.uk*.  29.10.2012. BBC. Viitattu 30.10.2012. (englanniksi)
15. 1 2  Cowell, Alan: Former Judge Opens Inquiry Into Savile Sexual Abuse Case *NYTimes.com*.  29.10.2012. The New York Times Company. Viitattu 30.10.2012. (englanniksi)
16. 1 2  Hough, Andrew: Jimmy Savile investigation: Gary Glitter arrested on ’sexual offences’ *Telegraph.co.uk*.  28.10.2012. Telegraph Media Group Limited. Viitattu 29.10.2012. (englanniksi)
17. ↑  Dodd, Vikram: Jimmy Savile: how the police investigation grew *Guardian.co.uk*.  28.10.2012. Guardian News and Media Limited. Viitattu 29.10.2012. (englanniksi)
18. 1 2  Vimeo.com
19. ↑  The Sydney Morning Herald 12.11.2012, viitattu 2.7.2013


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Yhdysvallat
* Australia
* Alankomaat
* Portugali

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Trove

 |
|  |
| Muut | 
* SNAC
* IdRef

 |

 |